Θηρεσία της Σαξονίας-Χιλντμπουργκχάουζεν

Η Θηρεσία (γερμ. Therese von Sachsen-Hildburghausen, 8 Iουλίου 1792 - 26 Οκτωβρίου 1854) του Οίκου των Βέττιν ήταν πριγκίπισσα της Σαξονίας-Χιλντμπουργκχάουζεν (μετά της Σαξονίας-Αλτεμβούργου) και με το γάμο της έγινε βασίλισσα της Βαυαρίας.

Βιογραφία

 Πρώτα χρόνια 
Η Θηρεσία Καρλόττα Λουίζα ήταν το έκτο (τρίτο επιβιώσαν) παιδί και η τέταρτη (δεύτερη επιβιώσασα) κόρη του Φρειδερίκου της Σαξονίας-Χιλντμπουργκχάουζεν (μετά της Σαξονίας-Αλτεμβούργου) και της Καρλόττας Γεωργίνας, κόρης του Καρόλου Β΄ του Μεκλεμβούργου-Στρέλιτς. Γεννήθηκε στο Κάστρο του Ζάιντινγκσταντ στο Στράουφχαϊν στο Δουκάτο της Σαξονίας-Χιλντμπουργκχάουζεν. Έλαβε το όνομά της προς τιμήν της αυτοκράτειρας Μαρίας Θηρεσίας, καθώς η οικογένειά της είχε στενή σχέση με τους Αψβούργους λόγω της καλής φιλίας του Ιωσήφ της Σαξονίας-Χιλντμπουργκχάουζεν, μέντορα του πατέρα της, με την Αυτοκράτειρα. Ανάδοχοί της κατά τη βάπτισή της ήταν ο Δούκας και η Δούκισσα της Υόρκης, η Καρολίνα, Λανδγραβίνη της Έσσης-Ντάρμστατ, ο Λουδοβίκος της Βάδης και ο Πρίγκιπας-Επίσκοπος του Βύρτσμπουργκ.

Ο γάμος των γονιών της δεν ήταν ευτυχισμένος, αλλά τα παιδιά είχαν καλή σχέση με τους γονείς τους και μεταξύ τους. Έλαβε καλή εκπαίδευση και μεγάλωσε ως Λουθηρανή.

 Γάμος 
Το 1809 ήταν υποψήφια νύφη για το Ναπολέοντα Βοναπάρτη, αλλά τελικά παντρεύτηκε το Λουδοβίκο, Διάδοχο Πρίγκιπα της Βαυαρίας, τον Οκτώβριο του 1810 στο Μόναχο.Adalbert von Bayern: Max I. Joseph von Bayern. Count Palatine, Elector and King. Munich 1957, p. 594. Ο γάμος του αποτέλεσε το πρώτο Οκτόμπερφεστ με εορτασμούς στην πλατεία Μαξιμιλιανού Ιωσήφ που περιλάμβαναν χορό, πανηγύρι, δωρεάν όπερα, θεατρικό έργο και συναυλία. Ο πολυτελής γάμος και η προίκα της νύφης κόστισαν πολύ στον πατέρα της Θηρεσίας, που δήλωσε ένα χρόνο μετά ότι δεν μπορούσε να τα πληρώσει.H. P. Wulff-Woesten: Hildburghäuser Hoheiten – Dem Volk verbunden, Hildburghausen 1992, S. 33.

Απέκτησε εννέα παιδιά, εκ των οποίων ενηλικιώθηκαν τα οκτώ. Ο σύζυγός της είχε πολλές παράνομες σχέσεις τις οποίες υπέμεινε, αλλά και επέδειξε τη δυσαρέσκειά της απέναντί τους. Διέμεναν κυρίως στο Ίννσμπρουκ και το Παλάτι Μιραμπέλ στο Ζάλτσμπουργκ, το οποίο προτιμούσε. Τα έξοδά της μπορούσε να τα καλύψει μόνο μετά από την άδεια του Λουδοβίκου και υπογεγραμμένο συμβόλαιο για την αποπλήρωσή τους- συχνά δεν ήταν αρκετά για το τέλος κάθε μήνα.Martha Schad: Bavaria's Queens. Piper 2005, p. 143. Ακόμη, παρότι ήταν Λουθηρανή και το επίσημο δόγμα της Βαυαρίας ήταν το Καθολικό, είχε την ελευθερία να διατηρήσει την πίστη της, όμως τα παιδιά της έλαβαν Καθολική κατήχηση.

 Βασίλισσα της Βαυαρίας 
Το 1825 ο Λουδοβίκος διαδέχθηκε τον πατέρα του, Μαξιμιλιανό Α΄ Ιωσήφ, και η Θηρεσία έγινε βασίλισσα της Βαυαρίας. Ήταν πολύ δημοφιλής στο λαό για τη φιλανθρωπική της δράση για της χήρες, τα ορφανά και τους απόρους. Θεωρείτο πρότυπο βασίλισσας, συζύγου και μητέρας. Το 1827 ίδρυσε το Τάγμα της Θηρεσίας για τις γυναίκες της Βαυαρίας με στόχο την αρωγή και σίτιση των φτωχών.

Είχε ενδιαφέρον για την πολιτική και επηρέαζε το σύζυγό της.Elfi M. Haller: Ludwig I. und Prinzessin Therese von Sachsen-Hildburghausen. Porträt einer königlichen Ehe. In: Festzug zur Feier der Jubelehe des Königs Ludwig und der Königin Therese zu München am 4. Oktober 1835. München 1983, S. 7. Όταν ο Λουδοβίκος έλειπε από το Μόναχο, τον ενημέρωνε για τα τεκταινόμενα, όπως έκανε και με το δεύτερο γιο της, Όθωνα, όταν εκείνος έφυγε για την Ελλάδα το 1832. Μάλιστα, τον προειδοποίησε για πρόσωπα με πολιτική ισχύ που η ίδια θεωρούσε επικίνδυνα.

Το 1838 η οικογένειά της αντιμετώπισε εντάσεις, όταν ο Νικόλαος Α΄ της Ρωσίας ανήγγειλε την επιθυμία του να παντρέψει τη δεύτερη κόρη του, Όλγα, με το Μαξιμιλιανό, Διάδοχο της Βαυαρίας. Παρά τον αρχικό ενθουσιασμό της η Θηρεσία απέρριψε την ιδέα, όπως και ο Μαξιμιλιανός και ο Λουδοβίκος μετά από συνάντηση με την Όλγα στο Βερολίνο. Οι σχέσεις τους με τον Τσάρο ψυχράνθηκαν, όπως φάνηκε και μετά από μεταγενέστερη επίσκεψη του Νικολάου στο Μπαντ Κίσσινγκεν.

Κατά τη διάρκεια των επαναστάσεων που συντάραξαν την Ευρώπη και τα γερμανικά κρατίδια, η αυξανόμενη οργή του βαυαρικού λαού για τη βαριά φορολογία, την αυταρχική πολιτική αλλά και τα ερωτικά σκάνδαλα του Λουδοβίκου Α΄ τον ανάγκασαν να παραιτηθεί από το θρόνο. Τον διαδέχθηκε ο πρωτότοκος γιος τους, Μαξιμιλιανός. 

 Το τέλος 
Η Θηρεσία απεβίωσε σε ηλικία 62 ετών στο Μόναχο από χολέρα, μετά από την παρακολούθηση της Θείας Ευχαριστίας για το τέλος επιδημίας που κόστισε τη ζωή 9.000 Βαυαρών. Αρχικά, ενταφιάστηκε στην Κρύπτη του Ναού των Θεατίνων και το 1857 η σορός της μεταφέρθηκε στο Αββαείο του Αγίου Βονιφατίου, ενώ η καρδιά της θάφτηκε στο Παρεκκλήσι της Θείας Χάριτος στο Αλταίττινγκ. Το 2002 η σορός μεταφέρθηκε ξανά στη μαρμάρινη σαρκοφάγο του Λουδοβίκου Α΄.

 Υστεροφημία 
Το Οκτόμπερφεστ εορτάζεται ακόμα κάθε χρόνο στο Theresienwiese (= λιβάδι της Θηρεσίας) στο Μόναχο, σημείο όπου κατά την τελευταία ημέρα των γαμήλιων εορτασμών έγινε τιμητική ιπποδρομία και αγρότες από τις εννέα διοικητικές περιοχές της Βαυαρίας χαιρέτισαν το ζεύγος με παραδοσιακές φορεσιές, ενώ η Θηρεσία φορούσε φόρεμα με τα εθνικά χρώματα της χώρας.First Oktoberfest (October 17, 1810) at the Wayback Machine (archived 2005-09-25)On the history of the Oktoberfest at the Wayback Machine (archived 2007-12-15)

Οικογένεια
Παντρεύτηκε το 1810 το Λουδοβίκο Α΄ της Βαυαρίας και είχε εννέα τέκνα:

 Μαξιμιλιανός Β΄ (1811 - 1864), Βασιλιάς της Βαυαρίας, νυμφεύθηκε τη Μαρία της Πρωσίας, απέκτησε δύο παιδιά:
 Λουδοβίκος Β΄ (1845 - 1886), Βασιλιάς της Βαυαρίας.
 Όθων (1848 - 1916), Βασιλιάς της Βαυαρίας.
 Ματθίλδη Καρολίνα (1813 - 1862), παντρεύτηκε το Λουδοβίκο Γ΄ της Έσσης & παρά τω Ρήνω.
 Όθων (1815 - 1867), Βασιλιάς της Ελλάδας, παντρεύτηκε την Αμαλία του Ολδεμβούργου.
 Θεοδολίνδη Καρλόττα Λουίζα (1816 - 1817).
 Λεοπόλδος (1821 - 1912), Αντιβασιλέας της Βαυαρίας, νυμφεύθηκε την Αυγούστα Φερδινάνδη της Αυστρίας, απέκτησε τέσσερα παιδιά:
 Λουδοβίκος Γ΄ (1845 - 1921), ο τελευταίος Βασιλιάς της Βαυαρίας.
 Αδελγόνδη (1823 - 1914), παντρεύτηκε το Φραγκίσκο Ε΄ της Μόντενα απέκτησε ένα παιδί.
 Χιλδεγάρδη (1825 - 1864), παντρεύτηκε τον Αλβέρτο της Αυστρίας, Δούκα του Τέσσεν, απέκτησε τρία παιδιά.
 Αλεξάνδρα (1826 - 1875).
 Αδαλβέρτος (1828 - 1875), νυμφεύθηκε την Αμαλία της Ισπανίας, απέκτησε πέντε παιδιά.

Πρόγονοι

 Παραπομπές 

Κατηγορία:Οίκος των Βέττιν
Κατηγορία:Βασίλισσες της Βαυαρίας
Κατηγορία:Βασιλομήτωρ
Κατηγορία:Πριγκίπισσες της Σαξονίας-Χιλντμπουργκχάουζεν
Κατηγορία:Πριγκίπισσες της Σαξονίας-Αλτεμβούργου